Document ID: 32002R1597

Komisijas Regula (EK) Nr. 1597/2002
(2002. gada 6. septembris),
ar kuru nosaka sīki izstrādātus noteikumus par to, kā piemērot Padomes Direktīvu 1999/105/EK attiecībā uz valsts sarakstu formātu meža reproduktīvā materiāla ieguves avotam
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 22. decembra Direktīvu 1999/105/EK par meža reproduktīvā materiāla tirdzniecību [1], un jo īpaši tās 10. panta 3. punktu,
tā kā:
(1) Saskaņā ar Direktīvas 1999/105/EK 10. panta 1. punktu dalībvalstis sagatavo dažādo to teritorijā apstiprināto sugu reproduktīvā materiāla ieguves avota valsts reģistru.
(2) Saskaņā ar minētās direktīvas 10. panta 2. punktu dalībvalstis sagatavo valsts reģistra kopsavilkumu valsts saraksta veidā, kuram pēc pieprasījuma jābūt pieejamam Komisijai un pārējām dalībvalstīm. Valsts sarakstu kopējā veidā sagatavo par katru "apstiprinājuma vienību", kā minēts Direktīvas 199/105/EK 4. panta 2. punkta b) apakšpunktā, un par katru meža reproduktīvā materiāla kategoriju, kā norādīts minētās direktīvas 2. panta 1. punktā. "Izcelsme zināma" un "atlasīts" kategorijām "apstiprinājuma vienību" apkopojumu atļauts sagatavot vienā izcelsmes reģionā. Sīkāka informācija, kas jānorāda sarakstā, ir precizēta iepriekšminētajā 10. panta 2. punktā.
(3) Lai nodrošinātu pienācīgu valsts sarakstu darbību un to salīdzināmību, Kopienas līmenī būtu jāstandartizē sarakstu forma. Tas palīdzētu Komisijai publicēt sarakstu ar nosaukumu "Apstiprinātā materiāla ieguves avota Kopienas saraksts meža reproduktīvā materiāla ražošanai", kā noteikts minētās direktīvas 11. panta 1. punktā.
(4) Šajā regulā paredzētie pasākumi ir saskaņā ar Pastāvīgās lauksaimniecības, dārzkopības un mežsaimniecības sēklu un pavairošanas materiāla komitejas atzinumu,
IR PIEŅĒMUSI ŠO REGULU.
1. pants
Katra dalībvalsts pielikumā noteiktajā standartizētajā veidā sagatavo valsts sarakstu, kas minēts Direktīvas 1999/105/EK 10. panta 2. punktā. Katra dalībvalsts pēc pieprasījuma elektroniskas tabulas vai datubāzes veidā dara pieejamu savu sarakstu Komisijai un citām dalībvalstīm.
2. pants
Šī regula stājas spēkā divdesmitajā dienā pēc publicēšanas Eiropas Kopienu Oficiālajā Vēstnesī.
To piemēro no 2003. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 6. septembrī

Labels: 12
3
6